<classify> Yanga imewapiku wapinzani wao Simba waliokuwa na nafasi kubwa ya kubeba taji hilo msimu huu na wao kutwaa ubingwa huo kwa mara ya tatu mfululizo na taji hilo kuwa lao moja kwa moja. Akizungumza na gazeti hili mara baada ya kurejea kutoka Mwanza, ambako walipokabidhiwa kombe hilo licha ya kuchapwa 1-0 na Mbao FC, Lwandamina alisema pamoja na kufanikiwa kutetea ubingwa huo, lakini amekumbana na wakati mgumu kuliko kipindi chote alichowahi kufundisha soka.Najua Yanga ni timu kubwa, lakini nilipokabidhiwa haikuwa tayari kwa ushiriki wa michuano ya kimataifa, kulikuwa na mapungufu mengi na wachezaji wengi walionekana kuchoka, lakini timu ilikuwa inategemea uwezo wa mchezaji mmoja mmoja badala ya kucheza kitimu. Matatizo ya kuyumba kiuchumi nayo yalichangia kushusha ari za wachezaji na wakati mwingine nilikuwa na hofu wakati tunakwenda kucheza na timu kubwa zenye ushindani lakini nilijitahidi kuwatia moyo na hatimaye tuliweza kushinda na kutetea ubingwa, ingawa haikuwa kazi nyepesi,alisema Lwandamina.Kocha huyo raia wa Zambia, alisema hali hiyo hatopenda ijirudie tena msimu ujao, kwani mipango yake ni kufanya usajili wa wachezaji ambao wataleta mapinduzi makubwa na kuifanya Yanga kuendana na ukubwa na umaarufu iliyokuwa nao badala ya kutegemea uwezo wa baadhi ya wachezaji. Alisema hilo linawezekana na katika ripoti yake atakayoikabidhi kwa uongozi, ataweka wazi aina ya wachezaji anaowahitaji, ili aweze kufanya kazi kwa uhakika na mafanikio makubwa na siyo kubahatisha kama ilivyokuwa msimu uliomalizika.Lwandamina alisema mipango yake ni kuiona Yanga inacheza fainali ya michuano ya Ligi ya Mabingwa Afrika na hilo linawezekana, endapo uongozi utakubaliana na mikakati yake ya usajili kwa kununua wachezaji anaowahitaji. Yanga imewasili Dar es Salaam jana majira ya saa 7 mchana ikitokea Mwanza na kulakiwa na maelfu ya mashabiki waliojitokeza kwenye Uwanja wa Ndege wa Kimataifa wa Julius Nyerere JNIA. Hilo ni taji la 27 Yanga kulitwaa na kuwa mabingwa wa kihistoria huku watani wao Simba wakilibeba mara 18 tu.  <topic>: MICHEZO 